Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: arra a rendőrségről szóló 1994. évi XXXIV. törvény (Rtv.)
Paragraph Index: 931

d) a bűncselekmény elkövetésével gyanúsítható és vele kapcsolatban lévő személyt, valamint a bűncselekménnyel kapcsolatba hozható helyiséget, épületet és más objektumot, terep- és útvonalszakaszt, járművet, eseményt megfigyelhet, arról információt gyűjthet, az észlelteket hang, kép, egyéb jel vagy nyom rögzítésére szolgáló technikai eszközzel (a továbbiakban: technikai eszköz) rögzítheti, a 2. § (4) bekezdésére is figyelemmel ellenőrzött szállítást folytathat”. E törvényi előírás alapján a rendőrség titokban csak meghatározott bűncselekménnyel kapcsolatba hozható terep- és útvonalszakaszt figyelhet meg, és rögzítheti az ott észlelteket különböző technikai eszközökkel. E rendelkezés kiterjesztő értelmezése megengedhetetlen, hiszen ezáltal lehetővé válna bármely közterület folyamatos, titkos rendőrségi megfigyelése. Megítélésem szerint egy közforgalmú út csupán azért, mert azon esetleg lopott gépjármű is elhaladhat, még akkor sem tekinthető bűncselekménnyel kapcsolatba hozhatónak, ha az adott megyében vagy országrészben gyakoriak a gépjárműlopások. Az is kérdéses, hogy az Rtv. 63. § (1) bekezdésében meghatározott bűnüldözési feladatok teljesítését mennyiben szolgálja az elhaladó forgalom videofelvételen történő rögzítése, hiszen abból legfeljebb az ott eshetőlegesen felbukkant lopott gépjárművek elhaladásának időpontja rekonstruálható, aminek a bűncselekmény felderítésének eredményességével csak nagyon távoli kapcsolata lehet. Az Rtv. felvételek készítésének nem csak titkos, hanem nyílt módját is szabályozza. A titkos megfigyelés és felvételkészítés az állampolgári jogok nagyobb mértékű korlátozását jelenti. Az Rtv. 64. § (1) bekezdés alkalmazásánál egyébként is figyelemmel kell lenni a 15. § előírására, amely szerint a rendőri intézkedés nem okozhat olyan hátrányt, amely nyilvánvalóan nem áll arányban az intézkedés törvényes céljával, és több lehetséges rendőri intézkedés közül azt kell választani, amely az intézkedéssel érintettre a legkisebb korlátozással jár. A titkos információgyűjtési módszerek alkalmazására csak akkor kerülhet sor, ha az az elérni kívánt céllal arányban áll, és a kívánt cél nyílt módszerrel nem érhető el. Lopott gépjárművek kiszűrése céljából egy adott útvonal megfigyelésére szolgáló videotechnika alkalmazására és felvételek készítésére 1996. július 11-i „A rendőrség által közterületen — közbiztonsági célból — működtetett, megfigyelő feladatot ellátó videokamera-rendszerekkel kapcsolatos ajánlás”-ban összegzett álláspontom vonatkoztatható. IV. Az alábbi ajánlást teszem: — A rendőrség általános bűnmegelőzési célból videokamerákat csak az 1996. július 11-i, a rendőrség által közterületen — közbiztonsági célból — működtetett, megfigyelő feladatot ellátó videokamera-rendszerekkel kapcsolatos ajánlásomban foglaltaknak megfelelően alkalmazhat. — A rendőrség az Rtv. 64. § (1) bekezdés d) pontja alapján csak bűncselekménnyel valami módon közvetlenül kapcsolatba hozható terep- és útvonalszakaszt figyelhet meg és rögzíthet a titkos információgyűjtés fogalmába tartozó módszerekkel és technikai eszközökkel. Budapest, 1997. július 14. Dr. Majtényi László (23/A/1196) * * * A j á n l á s az önálló tevékenységet folytató magánszemélyek

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes